**SAOPŠTENJE ZA NOVINARE**

**Beograd, 16.septembar 2014** – Uprava za javne nabavke predstavila je ključne pokazatelje iz izveštaja o javnim nabavkama za prvo polugodište 2014. godine.

Direktor Uprave Predrag Jovanović ukazao je na povećanje discipline u izveštavanju od kada Uprava vrši nadzor nad primenom Zakona o javnim nabavkama, što se ogleda u tome da je 4.843 naručilaca dostavilo izveštaje za prvo polugodište 2014. godine, što je za 56% više nego u istom periodu prethodne godine. Ovome je doprinelo više mera preduzetih od strane Uprave, uključujući i podnošenje prekršajnih prijava protiv onih koji nisu dostavljali izveštaje.

Značajno je povećano učešće otvorenog postupka kao najkonkurentnijeg i najtransparentnijeg sa 54% u prvom polugodištu 2013. godine na 86% u prvom polugodištu 2014. godine što je na nivou zemalja EU. Istovremeno je smanjeno učešće pregovaračkog postupka bez objavljivanja javnog poziva sa 24% u prvom polugodištu 2013. godine na 4% u prvom polugodištu 2014. godine .

Jovanović je zatim predstavio podatke o razlikama u nabavnim cenama kada se kupovalo u pregovaračkom i otvorenom postupku. Tako je Zdravstveni centar Čačak nabavljao reagense u pregovaračkom postupku sa samo jednim ponuđačem u 2013. godini za 30,2 miliona dinara, da bi istu nabavku u 2014. godini realizovao u otvorenom postupku gde je omogućena konkurencija za 21,6 miliona dinara, što je ušteda od 28%.

Jovanović je dalje istakao i primer nabavke leka Kapecitabin koju je realizovao Republički fond za zdravstveno osiguranje gde je takođe ostvarena značajna ušteda. „Kada je pre ovaj lek nabavljan u pregovaračkom postupku sa samo jednim ponuđačem, po osnovu isključivih prava, nabavna cena mu je bila 239 dinara po tableti“ – rekao je Jovanović. „Međutim, kada je, u 2014. godini, nabavljan u otvorenom postupku gde je omogućena konkurencija jer je proširena lista lekova, isti ponuđač je taj lek ponudio po ceni od 62 dinara po tableti, odnosno 4 puta jeftinije. To jasno pokazuje kolike su mogućnosti ušteda od uvođenja konkurencije u javne nabavke i sprečavanja neposrednih pogodbi.

Imajući sve ovo u vidu, jedan od prioriteta Uprave u proteklih godinu dana bilo je upravo suzbijanje pregovaračkih, nekonkurentnih postupaka u kojima su se, zbog odsustva efektivne konkurencije, nepotrebno skuplje plaćali dobra, usluge i radovi – zaključio je Jovanović.

Naručioci se sve više okreću primeni otvorenog postupka, a pregovarački se svodi na izuzetne situacije. „Naručioci koje možemo istaći da su sveli pregovarački postupak bez objavljivanja na minimum, iako je reč o velikim i složenim nabavkama, su: EMS (0,63%), Elektrovojvodina (0,67%), RFZO (1,24%) - rekao je Jovanović.

Jovanović je na kraju ocenio da bi napori na stvaranju uslova za konkurentsku borbu među ponuđačima za dobijanje posla, suzbijanjem neposrednih pogodbi i izuzimanja od primene Zakona, kao i druge mere za jačanje konkurencije mogle značajno da doprinesu da se dobra, usluge i radovi ne plaćaju nepotrebno skuplje.